  Майя Бывальцева 79 аресаз улонысь кошкиз Удмуртиысь калык гожъясь Генрих Перевощиков. Со сярысь ивортэ элькун кивалтэтлэн пресс-службаез. «Калык гожъясен люкиськон ортчоз Удмурт Элькунысь Йӧскалык театрын 26-тӥ коньывуонэ 10 часысен 12 часозь», — верамын ивортонын. Генрих Перевощиков романъёс но повестьёс гожтӥз, соос пӧлын «Йӧвалег» дилогия но удмурт литератураын нырысетӥез театралогия — «Йыбыртты музъемлы». ВАТСАН Генрих Ксенофонтович Перевощиков вордскиз 1937-тӥ арын 14-тӥ куарусёнэ Эгра ёросысь Верх-Нязь гуртын. 1960-тӥ арын историяя но кылосбуръя факультетэз йылпумъяз, собере кема дыр ӵоже радиожурналист луыса ужаз. 1976-тӥ арын Удмуртиысь гожъясьёслэн огазеяськонзылэн литературая консультантэз луиз, берлогес — тӧроез. Пусъемын Дружбы орденэн, «Россия Федерациысь лулчеберет удысысь дано ужась» но «Удмурт Элькунысь калык гожъясь» нимъёсын. Тегъёс: Лулчеберет Ижкар Литература Удмуртия гожъясьёс  